એ રીતે શ્રીગોવર્ધનનાથજીને પધરાવીને રામદાસ ચૌહાણને સેવાની આજ્ઞા આપી.પછી રામદાસ સદુપાંડે આદિ વ્રજવાસી બધું સીધું સામગ્રી લઈ આવતા, તે દૂધ દહીં માખણ શ્રીગોવર્ધનનાથજીને ભોગ ધરીને તે મહાપ્રસાદથી નિર્વાહ કરતા. વળી વ્રજવાસી સેવક, કુંભનદાસ આદિ ભક્ત હતા તેમને શ્રીઆચાર્યજીએ આજ્ઞા કરી કે આ શ્રીગોવર્ધનનાથજી અમારું સર્વસ્વ છે તેથી એમની સેવામાં તમે તતપર રહેજો અને શ્રીગોવર્ધનનાથજીના દર્શન કર્યા વિના મહાપ્રસાદ ન લેતા. અને શ્રીગોવર્ધનનાથજીની સેવા સાવધાનીથી કરજો. એ કુંભનદાસ કીર્તન બહુ જ સુંદર ગાતા. કંઠ પણ એમનો બહુ સુંદર હતો. તેથી, કુંભનદાસને શ્રીઆચાર્યજી પોતે કહે કે તમે સમય સમયના કીર્તન નિત્ય શ્રીગોવર્ધનનાથજીને સંભળાવજો. પ્રાતઃકાલ શ્રીઆચાર્યજી ગોવર્ધનનાથજીને જગાવીને કુંભનદાસને કહે, કે કઈ ભગવદ્‌ લીલાના વર્ણન કરો. ત્યારે કુંભનદાસે શ્રીગોવર્ધનનાથજીને દંડવત કરીને પહેલા આ પદ ગાયું.